Saborski zastupnik Ivan Pernar trebao je u ponedjeljak odgovarati na pitanja hrvatskih korisnika Reddita u sklopu formata 'AMA - Ask me Anything', u kojemu su proteklih godina sudjelovale brojne javne osobe, uključujući i neke predsjednike država, no u posljednji je trenutak odustao.

Moderatorima je pojasnio da mu se platforma u kojoj svi korisnici bez njegove kontrole mogu postavljati pitanja koja im padnu na pamet nije po volji.

- Ne sviđa mi se. Ima milijun pitanja na koja ja instant moram odgovoriti umjesto da neki admin moderira. I što je najgore, morao bih tipkati sve odgovore, to je bullshit, rekao je Pernar i ponudio da na pitanja odgovara u svojoj emisiji koju emitira preko Facebooka, a nazvao ju je 'Nedjeljom bez Ace'.

Na pojašnjenje moderatora kako ih je sedmero koji kontroliraju tijek diskusije i ponudu da na pitanja odgovara polako, Pernar je odgovorio 'nema šanse'.

- Tamo je i masa hejtera, neću se s njima natezati, pojadao se.

Moderatori su mu ponudili da odgovara samo na komentare s najboljom ocjenom ili na one koje on odabere, a upozorili su ga i da je već izazvao negativne reakcije najavom odustanka od svega, Pernar je uzvratio tako što je od moderatora zatražio broj telefona, a usput se požalio i da ne može brisati tuđe objave.

- Pa obrišite ovaj bullshit gdje mi čovjek postavlja 10 pitanja odjednom i pritom me napada, zatražio je od moderatora nakon što su mu pojasnili da samo oni imaju ovlast brisanja sadržaja na Redditu.

Ubrzo je zastupnik rekao definitivno 'NE' sudjelovanju u ovom formatu.

- Ma kakvi, otkantao sam to i stavio objavu preko Fejsa. Možeš mi biti gost u 'Nedjeljom bez Ace' i postavljati mi jedno po jedno pitanje, gledanost mojih emisija je 200.000, a ono na Redditu mi je bullshit, izjavio je.

U konačnici je jedino odgovorio na pitanje voli li punjene paprike.

- Da, ali bez mesa, izjavio je Ivan Pernar ne pojašnjavajući s čime bi onda paprike trebale biti punjene.

Kasnije se još kratkim statusom oglasio na Facebooku.

- Trebao sam imati Q&A sesiju preko Reddita, ali platforma je katastrofa i de facto je nemoguće odgovarati na pitanja, večeras sam u Črnomercu 105 jer je sutra tamo deložacija, možemo se cijelu noć družiti skupa ako ste za, napisao je.